b"\n_START_ARTICLE_\nTalaies d'Alcal\xc3\xa0\n_START_SECTION_\nGeografia i geologia\n_START_PARAGRAPH_\nGeogr\xc3\xa0ficament, aquesta cadena muntanyosa pertany al Sistema Ib\xc3\xa8ric, per\xc3\xb2 presenta una orientaci\xc3\xb3 catal\xc3\xa0nide (NE-SO), paral\xc2\xb7lela a la Serra d'Irta que segueix la l\xc3\xadnia de costa. _NEWLINE_Geol\xc3\xb2gicament, el conjunt format per les Talaies d'Alcal\xc3\xa0 - fossa de Santa Magdalena de Polp\xc3\xads/Alcal\xc3\xa0 de Xivert - Serra d'Irta \xc3\xa9s molt similar al conjunt format per la serra de Godall - fossa (o foia) d\xe2\x80\x99Ulldecona/Freginals - Serra del Montsi\xc3\xa0 situat m\xc3\xa9s al nord. Aquests conjunts formen la transici\xc3\xb3 entre el Sistema Mediterrani Catal\xc3\xa0 i el Sistema Ib\xc3\xa8ric. S\xc3\xb3n muntanyes de tipus calcari amb molts avencs i coves.\n_START_SECTION_\nDescripci\xc3\xb3\n_START_PARAGRAPH_\nLes muntanyes que componen aquesta serralada s\xc3\xb3n en general de perfil suau i arrodonit amb vegetaci\xc3\xb3 baixa i mediterr\xc3\xa0nia. Generalment el vessant est, que rep la brisa marina, t\xc3\xa9 m\xc3\xa9s vegetaci\xc3\xb3. _NEWLINE_Les majors altures es troben a la zona de la Talaia Grossa, 635 metres._NEWLINE_La serra de les Talaies d'Alcal\xc3\xa0 s'est\xc3\xa9n pel terme del poble que li d\xc3\xb3na nom: Alcal\xc3\xa0 de Xivert, aix\xc3\xad com els termes municipals de Santa Magdalena de Polp\xc3\xads, Cervera del Maestrat, La Salzadella i Les Coves de Vinrom\xc3\xa0. La part nord-oest de les Talaies limita amb la Serra de la Vall d'\xc3\x80ngel i el sistema al qual pertanyen les Talaies continua en direcci\xc3\xb3 sud-oest amb la Serra d'en Galceran._NEWLINE_Aquestes muntanyes varen ser l'escenari d'activitats militars a finals del segle XIX, durant la tercera guerra carlina (1872-76), i tamb\xc3\xa9 el 1938 durant la guerra civil espanyola, quan varen tenir lloc batalles molt violentes entre els dos b\xc3\xa0ndols damunt de la serra de les Talaies."